Luka Modrić

**Luka Modrić** (s. 9. syyskuuta 1985 Zadar, Jugoslavia) on kroatialainen jalkapalloilija, joka pelaa keskikenttäpelaajan pelipaikalla. Hän edustaa Italian Serie A:ssa pelaavaa AC Milania ja Kroatian maajoukkuetta. Monet pitävät häntä yhtenä kaikkien aikojen parhaimmista keskikenttäpelaajista ja parhaana kroatialaispelaajana.

Modrić aloitti ammattilaisuransa Dinamo Zagrebissa. Hän voitti joukkueessa muun muassa kolmesti Kroatian liigamestaruuden, kahdesti Kroatian cupin ja kerran Kroatian Super cupin. Hän liittyi parin lainasiirron ja Tottenham Hotspurissa vietettyjen vuosien jälkeen uransa merkittävimpään seuraan Real Madridiin vuonna 2012. Hän voitti joukkueessa useita mestaruuksia, kuten kuudesti Mestarien liigan, viidesti seurajoukkueiden MM-kilpailut, Uefa Super Cupin ja Espanjan supercupin sekä neljästi Espanjan liigamestaruuden ja kahdesti Copa del Reyn. AC Milania Modrić on edustanut vuodesta 2025.

Modrić pelasi Kroatian A-maajoukkueessa ensimmäistä kertaa maaliskuussa 2006. Hän saavutti hopeaa vuoden 2018 MM-kilpailuissa, mikä oli merkittävä tekijä, kun hän sai samana vuonna maailman parhaalle pelaajalle myönnettävän Kultaisen pallon. Hän voitti samana vuonna myös The Best Fifa Men’s Player -palkinnon, ja hänet valittiin Uefan vuoden miespelaajaksi. Vuoden 2022 MM-kilpailuissa Modrić ylsi Kroatian kanssa pronssisijalle. Hän on pelannut Kroatian A-maajoukkueessa yli 190 ottelua, mikä tekee hänestä maajoukkueen kaikkien aikojen eniten otteluita pelanneen pelaajan.

## Seurajoukkueura
### Dinamo Zagreb ja Tottenham Hotspur
Modrić solmi ensimmäisen ammattilaissopimuksensa heinäkuussa 2002 Kroatian liigassa pelaavan Dinamo Zagrebin kanssa. Hän siirtyi noin vuoden kuluttua lainasopimuksella Bosnia ja Hertsegovinan liigassa pelaavaan Zrinjski Mostariin, jossa hän pelasi noin vuoden. Modrić jatkoi kuitenkin paluustaan jo kahden viikon kuluttua lainasopimuksella Inter Zaprešićiin. Hän palaisi puolen vuoden kuluttua takaisin Dinamo Zagrebiin ja voitti ensimmäisen liigamestaruutensa kaudella 2005–2006. Hän voitti joukkueessa liigamestaruudet myös kahdella seuraavalla kaudella. Lisäksi hän voitti kahdesti Kroatian cupin ja kerran Kroatian Super cupin. Modrić pelasi Dinamo Zagrebin edustusjoukkueessa kaikki kilpailut mukaan luettuina 118 ottelua, joissa hän teki 32 ja syötti 21 maalia.

Kesällä 2008 Modrić siirtyi Tottenham Hotspuriin 16,5 miljoonan punnan siirtosummalla. Hän pelasi elokuussa 2008 ensimmäistä kertaa Englannin Valioliigassa, kun joukkue pelasi 2–1-tappion Middlesbrough’ta vastaan. Modrić teki myöhemmin joulukuussa ensimmäisen maalinsa Tottenhamissa 2–2-päättyneessä Uefa-cupin lohko-ottelussa Spartak Moskovan verkkoon. Liigassa hän teki debyyttimaalinsa kolme päivää myöhemmin Newcastle Unitedia vastaan. Hän pelasi joukkueessa yhteensä 160 ottelua, joissa hän viimeisteli 17 ja syötti 26 maalia.

### Real Madrid
#### Alkukaudet ja ensimmäiset mestaruudet (2012–2015)
Lopulta Modrić siirtyi toisten brittiseurojen sijaan Espanjaan, maan pääsarjassa Primera Divisiónissa pelaavaan Real Madridiin. Tällä kertaa siirtosummaksi muodostui 33 miljoonaa puntaa; tuplasti Tottenhamin aikanaan Dinamolle maksanut summa. Modrić teki ensiesiintymisensä joukkueessa 29. elokuuta 2012 pelatussa Espanjan supercupin ottelussa. Liigassa hän debytoi muutamaa päivää myöhemmin Granadaa vastaan. Hän teki ensimmäisen maalinsa joukkueessa marraskuussa pelatussa, lukemin 4–0 päättyneessä liigaottelussa Real Zaragozaa vastaan.

Modrić voitti seuraavalla kaudella ensimmäisen Mestarien liigansa, kun Real Madrid kukisti loppuottelussa Atlético Madridin 4–1. Modrić keräsi turnauksesta nimiinsä yhden maalin ja kolme maalisyöttöä. Real Madrid sijoittui liigakaudella 2013–2014 kolmanneksi, ja Modrić pelasi kaudella 34 ottelua, joissa hän teki yhden ja syötti kuusi maalia. Hänet valittiin liigakauden parhaaksi keskikenttäpelaajaksi, voittaen kilpailijansa Gabin ja Sergio Busquetsin. Real Madrid jäi seuraavalla Mestarien liigan kaudella semifinaaliottelussa Juventukselle, ja Modrićin turnaussaldoksi jäi yksi maalisyöttö. Hän oli voittamassa ensimmäistä Uefa Super Cupiaan, kun Real Madrid kohtasi finaalissa Sevillan. Liigakaudella 2014–2015 Real Madrid sijoittui toiseksi FC Barcelonan jälkeen kahden pisteen erolla. Modrić viimeisteli kaudella itse yhden ja syötti neljä maalia.

#### Voitokkaat Mestarien liigat (2015–2019)

Real Madrid voitti Mestarien liigan kaudella 2015–2016 rangaistuspotkukilpailuun edenneessä loppuottelussa Atlético Madridia vastaan. Modrić pelasi turnauksessa 12 ottelua, joissa hän teki yhden maalin. Liigakausi päättyi tappioon Barcelonalle yhden pisteen erolla. Modrić keräsi kaudelta nimiinsä 32 ottelua, joissa hän teki itse kaksi ja syötti neljä maalia. Lisäksi hänet valittiin kauden parhaaksi keskikenttäpelaajaksi. 

Real Madrid voitti kaudella 2016–2017 toisen peräkkäisen Mestarien liigan Juventusta vastaan. Joukkue voitti turnauksen kaksi kertaa peräkkäin ensimmäisenä seurana historiassa. Modrić syötti ottelussa yhden maalin Cristiano Ronaldolle, joka oli tämän uran 600:s. Modrić ansaitsi kaudella 2016–2017 myös ensimmäisen liigamestaruutensa. Real Madrid keräsi yhteensä 93 pistettä, kun se voitti 29 ja hävisi kolme ottelua. Real Madrid voitti myös Uefa Super Cupin jatkoajalla Sevillaa vastaan.

Modrić sai heinäkuussa 2017 käyttöönsä pelinumeron 10 aiemmin käyttämänsä 19 tilalle, kun James Rodríguez lähti joukkueesta. Joulukuussa hän oli voittamassa vuoden 2017 seurajoukkueiden MM-kilpailuja, ja hän voitti turnauksen parhaalle pelaajalle myönnettävän Kultaisen pallon. Modrić valittiin tammikuussa 2018 edeltävän vuoden Uefan kannattajien vuoden joukkueeseen.

Real Madrid voitti kolmannen perättäisen Mestarien liigansa kaudella 2017–2018. Modrić keräsi turnauksesta nimiinsä yhden maalin lohko-ottelusta APOEL:ia vastaan. Hänet valittiin esitystensä perusteella turnauskauden parhaiden pelaajien joukkueeseen. Real Madrid oli voittanut toisen kerran peräkkäin myös Uefa Super Cupin, kun se oli kohdannut lukemin 2–1 päättyneessä loppuottelussa Manchester Unitedin. 

Modrić voitti maailman parhaalle pelaajalle jaettavan Kultaisen pallon vuonna 2018. Kyseessä oli ensimmäinen kerta sitten vuoden 2007, kun palkinnon voittajaksi valittiin joku muu kuin Cristiano Ronaldo tai Lionel Messi. Seuraavalla kaudella 2018–2019 Real Madrid putosi Mestarien liigasta neljännesvälierissä Ajaxia vastaan.

#### Kuusi Mestarien liigaa, 500 ottelua Real Madridissa ja joukkueen historian menestynein pelaaja (2019–)
Modrić voitti toisen Espanjan liigamestaruutensa kaudella 2019–2020, kun Real Madrid keräsi kokonaisuudessaan 87 pistettä. Joukkue voitti 26 ja hävisi kolme ottelua. Modrić keräsi kaudelta nimiinsä kolme maalia, jotka syntyivät Granadan, Real Sociedadin ja Getafen verkkoihin. Real Madrid putosi Mestarien liigassa pudotuspelivaiheen ottelussa Manchester Citylle. Modrić teki turnauksessa yhden maalin lohko-ottelussa Club Bruggea vastaan. Seuraavalla liiga Real Madrid sijoittui toiseksi Atlético Madridin jälkeen. Modrić pelasi kaudella 35 ottelua, joissa hän viimeisteli viisi maalia.

Modrić voitti viidennen Mestarien liigansa kaudella 2021–2022, kun Real Madrid kohtasi loppuottelussa Liverpoolin. Modrić keräsi kaudelta nimiinsä 13 ottelua, joissa hän jäi maaleitta mutta antoi neljä maalisyöttöä. Real Madrid antaitsi myös ylivoimaisen liigamestaruuden, ja Modrić teki kaksi ja syötti kahdeksan maalia. Seuraavalla Mestarien liigan kaudella Real Madrid putosi välierissä Manchester Cityä vastaan. Modrićin tilastoiksi lukeutui kymmenen pelattua ottelua, joissa hän teki kaksi ja syötti yhden maalin.

Modrić pelasi lokakuussa 2023 uransa 1000. ammattilaisottelun ja Real Madrid -uransa 500:nnen ottelun Barcelonaa vastaan. Hän voitti kaudella 2023–2024 kuudennen Mestarien liigansa Borussia Dortmundia vastaan. Joukkue voitti myös Uefa Super Cupin, minkä myötä Modrićista tuli 27:lla joukkuemestaruudellaan Real Madridin historian menestynein pelaaja. Modrić solmi heinäkuussa 2024 vuoden pituisen jatkosopimuksen Real Madridin kanssa.

Modrićista tuli tammikuussa 2025 Real Madridin virallisissa otteluissa vanhin maalin tehnyt pelaaja 39 vuoden ja 116 päivän ikäisenä. Ennätystä piti aiemmin nimissään Ferenc Puskás 39 vuoden ja 15 päivän ikäisenä. Modrić pelasi samalla 561:nnen ottelunsa Real Madridissa, ja hän nousi joukkueen kymmenen kaikkien aikojen eniten otteluita pelanneiden listalle. Modrić ilmoitti myöhemmin toukokuussa jättävänsä Real Madridin vuonna 2025 pelattavien seurajoukkueiden MM-kilpailujen jälkeen. Hän pelasi 24. toukokuuta viimeisen ottelunsa Real Madridin kotistadionilla Bernabéulla, kun joukkue voitti Real Sociedadin 2–0.

### AC Milan
Heinäkuussa 2025 Modrićin uutisoitiin siirtyvän Italian Serie A:ssa pelaavaan AC Milaniin vuoden mittaisella ja yhden optiovuoden sisältävällä sopimuksella. Modrić teki joukkuedebyyttinsä elokuussa Italian cupin ottelussa SSC Baria vastaan. Vajaa viikkoa myöhemmin hän pelasi ensimmäistä kertaa Italian liigassa, kun Milan kohtasi Cremonesen. Modrić teki 14. syyskuuta ensimmäisen maalinsa joukkueessa Bolognan verkkoon. Hänestä tuli Serie A:n historian viides pelaaja, joka on onnistunut maalinteossa yli 40-vuotiaana..

## Maajoukkueura

Modrić edusti Kroatian alle 17-, 18-, 19- ja 21-vuotiaiden joukkueita. Hän pelasi niissä yhteensä 35 ottelua ja teki kolme maalia. Hän pelasi A-maajoukkueessa ensimmäistä kertaa 1. maaliskuuta 2006 ystävyysottelussa Argentiinaa vastaan.

Modrić oli mukana Kroatian joukkueessa vuosien 2006, 2014, 2018 ja 2022 MM-kilpailuissa sekä vuosien 2008, 2012, 2016 ja 2021 EM-kilpailuissa. Vuoden 2008 EM-kilpailuissa hänet valittiin turnauksen tähdistökentälliseen toisena kroatialaispelaajana Davor Šukerin jälkeen. Vuoden 2018 MM-kilpailuissa Modrić saavutti hopeaa Kroatian joukkueessa, ja hänet valittiin turnauksen parhaaksi pelaajaksi. Menestyminen MM-kilpailuissa oli ratkaisevia tekijöitä, kun hän voitti myöhemmin äänestyksen maailman parhaan pelaajan Kultaisesta pallosta joulukuussa 2018. Qatarin MM-kilpailuissa 2022 hän saavutti pronssia.

Modrić on tehnyt arvokilpailuissa viisi maalia: EM-kilpailuissa 2008 ensimmäisessä alkulohko-ottelussa Itävaltaa, EM-kilpailuissa 2016 ensimmäisessä alkulohko-ottelussa Turkkia, MM-kilpailuissa 2018 kahdessa ensimmäisessä alkulohko-ottelussa Nigeriaa ja Argentiinaa sekä kesän 2021 EM-kilpailuissa kolmannessa alkulohko-ottelussa Skotlantia vastaan.

Modrić pelasi 135. maaottelunsa maaliskuussa 2021 ja nousi yksinään eniten maaotteluita pelanneeksi kroatialaiseksi ohi Darijo Srnan. Hän on pelannut marraskuun 20. päivään 2025 mennessä 194 maaottelua ja tehnyt niissä 28 maalia.

## Pelaajaprofiili
Monet jalkapalloa seuraavat asiantuntijat, kuten *[[Sports Illustrated]]* -lehti ja verkkojulkaisu GiveMeSport, katsovat, että Modrić on yksi kaikkien aikojen parhaista keskikenttäpelaajista. Häntä pidetään myös laajalti Kroatian historian parhaana pelaajana. Urheilusivusto ESPN pitää Modrićia 2000-luvun viidenneksi parhaana pelaajana. Hänen valmentajansa Carlo Ancelottin mukaan: ”Modrić on lahja jalkapallolle. Hänen pitäisi jatkaa niin kauan kuin haluaa. Mitä tahansa hän tekee, hän tekee hyvin.

Urheilusivusto GiveMeSport pitää Modrićia älykkäänä ja ympäristöä jatkuvasti havainnoivana keskikenttäpelaajana, joka on ajatuksissaan jatkuvasti vastustajaansa edellä. Hän on oikeajalkainen ja taitava syöttäjä.

## Yksityiselämä
Modrić on naimisissa Vanja Bosnićin kanssa. Heillä on Ivano-niminen poika ja Ema-niminen tytär.

Serbit teloittivat 16. joulukuuta 1991 perheen kotikylässä Zaton Obravackissa Luka Modrićin isoisän, jonka mukaan Luka on saanut nimensä.

## Tilastot
### Seurajoukkue
*Päivitetty 23. maaliskuuta 2026*

;Huomiot

### Maajoukkue
*Päivitetty 20. marraskuuta 2025*

## Saavutukset

### Seurajoukkue
***[[NK Dinamo Zagreb|Dinamo Zagreb]]:**
**Kroatian-mestaruus: 2006, 2007, 2008
**Kroatian cupin voitto: 2007, 2008

***[[Real Madrid]]**:
** Espanjan liigamestaruus: 2016–2017, 2019–2020, 2021–2022, 2023–2024
** Mestarien liiga: 2013–2014, 2015–2016, 2016–2017, 2017–2018, 2021–2022, 2023–2024
** Uefa Super Cup: 2014, 2016, 2017, 2022, 2024
** Seurajoukkueiden maailmanmestaruus: 2014, 2016, 2017, 2018, 2022
** Espanjan cup: 2013–2014, 2022–2023
** Espanjan supercup: 2012, 2017, 2019–2020, 2021–2022, 2023–2024

### Maajoukkue
***[[Kroatian jalkapallomaajoukkue|Kroatia]]**:
** MM-kilpailut: hopeaa 2018, pronssia 2022

### Henkilökohtainen
* Kultainen pallo 2018
* The Best Fifa Men’s Player (**1**): 2018
* Uefan vuoden miespelaaja (**1**): 2017—2018
* Jalkapallon maailmanmestaruuskilpailun 2018 paras pelaaja.
* Kroatian vuoden jalkapalloilija: 2007, 2008, 2011, 2014, 2016, 2017, 2018
* Kroatian vuoden miesurheilija 2018

## Lähteet

## Aiheesta muualla

* 
* Profiili Kroatian maajoukkueen virallisilla sivuilla 
* Profiili FootballDatabase-tietokannassa